作者:唐彥謙
標題:感物二首
內容:騄驥初失群，亦自矜趫騰。俯仰歲時久，帖然困蚊蠅。豪鯨逸其穴，尺水成滄溟。豈無魚鱉交，望望為所憎。物理有翕張，達人同廢興。幸無怵迫憂，聊複曲吾肱。魚目出泥沙，空村百金珍。豫章值擁輳，細細供蒸薪。論材何必多，適用即能神。託交何必深，寡求永相親。鮑叔拙羈魯，張生窮厄陳。茫然扳援際，豈意出風塵。